CELEX: 32018R0153
Language: lt
Date: 2017-10-23 00:00:00
Title: 2017 m. spalio 23 d. Komisijos deleguotasis reglamentas (ES) 2018/153, kuriuo iš dalies keičiamas Deleguotasis reglamentas (ES) 2017/86, kuriuo nustatomas tam tikrai priedugnio žvejybai Viduržemio jūroje taikomas žuvų išmetimo į jūrą mažinimo planas

1.2.2018   
               
               
                  LT
               
               
                  Europos Sąjungos oficialusis leidinys
               
               
                  L 29/1
               
            KOMISIJOS DELEGUOTASIS REGLAMENTAS (ES) 2018/153
      2017 m. spalio 23 d.
      kuriuo iš dalies keičiamas Deleguotasis reglamentas (ES) 2017/86, kuriuo nustatomas tam tikrai priedugnio žvejybai Viduržemio jūroje taikomas žuvų išmetimo į jūrą mažinimo planas
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 6 dalį,
      kadangi:
      
                  (1)
               
               
                  Reglamentu (ES) Nr. 1380/2013 siekiama palaipsniui sustabdyti žuvų, sužvejotų vykdant ES žvejybą, išmetimą į jūrą, įvedant įpareigojimą iškrauti laimikį;
               
            
                  (2)
               
               
                  siekiant vykdyti įpareigojimą iškrauti laimikį, Reglamento (ES) Nr. 1380/2013 15 straipsnio 6 dalyje Komisija įgaliojama deleguotaisiais aktais ne ilgesniam kaip trejų metų laikotarpiui priimti žuvų išmetimo į jūrą mažinimo planus remdamasi bendromis rekomendacijomis, kurias parengė valstybės narės, pasikonsultavusios su atitinkamomis patariamosiomis tarybomis;
               
            
                  (3)
               
               
                  remiantis trimis bendromis rekomendacijomis, kurias 2016 m. Komisijai pateikė kelios valstybės narės (Graikija, Ispanija, Prancūzija, Kroatija, Italija, Kipras, Malta ir Slovėnija), turinčios tiesioginių valdymo interesų Viduržemio jūroje, Komisijos deleguotuoju reglamentu (ES) 2017/86 (2) nustatytas žuvų išmetimo į jūrą mažinimo planas, 2017 m. sausio 1 d.–2019 m. gruodžio 31 d. taikytinas tam tikrai priedugnio žvejybai Viduržemio jūroje. Šios trys bendros rekomendacijos atitinkamai susijusios su vakarine Viduržemio jūros dalimi, Adrijos jūra ir pietrytine Viduržemio jūros dalimi;
               
            
                  (4)
               
               
                  pagal Reglamento (ES) Nr. 1380/2013 15 straipsnio 1 dalies d punktą įpareigojimas iškrauti rūšių, pagal kurias apibrėžiama žvejyba, žuvų laimikį priedugnio žvejybai Viduržemio jūroje pradedamas taikyti ne vėliau kaip 2017 m. sausio 1 d.;
               
            
                  (5)
               
               
                  2017 m. birželio 2 d., pasikonsultavusios regioninėje aukšto lygio grupėje PESCAMED, Prancūzija, Italija ir Ispanija Komisijai pateikė naują bendrą rekomendaciją dėl Priedugnio žvejybai vakarinėje Viduržemio jūros dalyje skirto žuvų išmetimo į jūrą mažinimo plano (2018 m.). Komisijos prašymu 2017 m. liepos 5 d. tos pačios valstybės narės pateikė papildomos informacijos ir duomenų;
               
            
                  (6)
               
               
                  naujojoje bendroje rekomendacijoje, kurią dėl vakarinės Viduržemio jūros dalies pateikė Prancūzija, Italija ir Ispanija, siūloma, kad Reglamento (ES) 2017/86 3 straipsnyje numatyta su išgyvenamumu susijusi išimtis vakarinėje Viduržemio jūros dalyje taip pat būtų taikoma norveginių omarų (Nephrops norvegicus) žvejybai visais dugniniais tralais. Joje taip pat siūloma, kad su išgyvenamumu susijusi išimtis būtų taikoma ir visai šukučių (Pecten jacobeus), venerupių (Venerupis spp.) bei venerų (Venus spp.) žvejybai mechanizuotomis dragomis (HMD) vakarinėje Viduržemio jūros dalyje;
               
            
                  (7)
               
               
                  be to, toje pačioje bendroje rekomendacijoje siūloma išplėsti šiame žuvų išmetimo į jūrą mažinimo plane taikomą vakarinės Viduržemio jūros dalies apibrėžtį, t. y. į ją įtraukti Bendrosios Viduržemio jūros žvejybos komisijos (BVJŽK) reguliuojamą 12 geografinį parajonį;
               
            
                  (8)
               
               
                  toje rekomendacijoje taip pat siūloma iš naujo apibrėžti barzdočių žvejybą – į ją įtraukti visas paprastąsias barzdotes (Mullus spp.), t. y. europines barzdotes ir Viduržemio jūros barzdotes;
               
            
                  (9)
               
               
                  toje pačioje rekomendacijoje siūloma atnaujinti referencinį laikotarpį, kad, siekiant vykdyti įpareigojimą iškrauti laimikį, iš kiekvieno laivo iškraunamas europinių jūrinių lydekų ir paprastųjų barzdočių kiekis būtų nustatomas pagal 2015 ir 2016 m.;
               
            
                  (10)
               
               
                  galiausiai bendroje rekomendacijoje siūloma, kad su išgyvenamumu susijusi išimtis, nustatyta dvigeldžiams moliuskams (t. y. šukutėms (Pecten jacobeus), venerupėms (Venerupis spp.) ir veneroms (Venus spp.)), vakarinėje Viduržemio jūros dalyje taip pat būtų taikoma 2018 ir 2019 m.;
               
            
                  (11)
               
               
                  2017 m. birželio 28 d. Kroatija, Italija ir Slovėnija, pasikonsultavusios regioninėje aukšto lygio grupėje ADRIATICA, atsiuntė Komisijai naują su Adrijos jūra susijusią bendrą rekomendaciją, kurioje pateikė naujų duomenų dėl europinių jūrų liežuvių (Solea solea) išgyvenamumo 2015 ir 2016 m.;
               
            
                  (12)
               
               
                  Kroatijos, Italijos ir Slovėnijos pateiktoje naujojoje bendroje rekomendacijoje siūloma, kad su išgyvenamumu susijusi išimtis europiniams jūrų liežuviams Adrijos jūroje taip pat būtų taikoma 2018 ir 2019 m.;
               
            
                  (13)
               
               
                  2017 m. liepos 10–14 d. šias bendras rekomendacijas įvertino Žuvininkystės mokslo, technikos ir ekonomikos komitetas (STECF) (3). STECF savo vertinime padarė išvadą, kad valstybių narių pateikta informacija apie europinių jūrų liežuvių, šukučių, venerupių, venerų ir norveginių omarų išgyvenamumą yra neišsami. Kadangi neginčijamų įrodymų dėl šių rūšių išgyvenamumo nėra, Komisija mano, kad pagal Reglamento (ES) Nr. 1380/2013 15 straipsnio 4 dalies b punktą leidžiama taikyti su išgyvenamumu susijusi išimtis į šį reglamentą turėtų būti įtraukta, tačiau taikoma tik vienus metus. Atitinkamos valstybės narės turėtų Komisijai laiku pateikti atitinkamus duomenis, kad STECF galėtų visapusiškai įvertinti išimties taikymo pagrįstumą, o Komisija galėtų ją peržiūrėti;
               
            
                  (14)
               
               
                  atsižvelgiant į tai, kas išdėstyta pirmiau, siūlomi priedugnio žvejybai Viduržemio jūroje taikomo žuvų išmetimo į jūrą mažinimo plano pakeitimai yra suderinami su tame rajone galiojančiomis išteklių išsaugojimo priemonėmis;
               
            
                  (15)
               
               
                  naujosiose bendrose rekomendacijose siūlomos priemonės atitinka Reglamento (ES) Nr. 1380/2013 15 straipsnio 4 dalį ir 18 straipsnio 3 dalį, taigi jas galima įtraukti į Deleguotuoju reglamentu (ES) 2017/86 nustatytą žuvų išmetimo į jūrą mažinimo planą;
               
            
                  (16)
               
               
                  Deleguotasis reglamentas (ES) 2017/86 turėtų būti atitinkamai iš dalies pakeistas;
               
            
                  (17)
               
               
                  kadangi šiame reglamente numatytos priemonės daro tiesioginį poveikį Sąjungos laivų žvejybos sezono planavimui ir atitinkamai ekonominei veiklai, šis reglamentas turėtų įsigalioti iš karto, kai tik bus paskelbtas. Jis turėtų būti taikomas nuo 2018 m. sausio 1 d.,
               
            PRIĖMĖ ŠĮ REGLAMENTĄ:
      1 straipsnis
      Deleguotasis reglamentas (ES) 2017/86 iš dalies keičiamas taip:
      
                  1.
               
               
                  2 straipsnio c punktas pakeičiamas taip:
                  
                     „vakarinė Viduržemio jūros dalis– BVJŽK reguliuojami 1, 2, 5, 6, 7, 8, 9, 10, 11.1, 11.2 ir 12 geografiniai parajoniai;“.
               
            
                  2.
               
               
                  3 straipsnis iš dalies keičiamas taip:
                  1 dalis pakeičiama taip:
                  „Reglamento (ES) Nr. 1380/2013 15 straipsnio 4 dalies b punkte rūšims, kurioms, moksliniais duomenimis, būdingas didelis išgyvenamumas, nustatyta įpareigojimo iškrauti laimikį išimtis 2018 m. taikoma:
                  
                              a)
                           
                           
                              europiniams jūrų liežuviams (Solea solea), sužvejotiems rapido (sijiniais tralais, TBB) (*1) 17 ir 18 geografiniuose parajoniuose;
                           
                        
                              b)
                           
                           
                              šukutėms (Pecten jacobeus), sužvejotoms mechanizuotomis dragomis (HMD) vakarinėje Viduržemio jūros dalyje;
                           
                        
                              c)
                           
                           
                              venerupėms (Venerupis spp.), sužvejotoms mechanizuotomis dragomis (HMD) vakarinėje Viduržemio jūros dalyje;
                           
                        
                              d)
                           
                           
                              veneroms (Venus spp.), sužvejotoms mechanizuotomis dragomis (HMD) vakarinėje Viduržemio jūros dalyje;
                           
                        
                              e)
                           
                           
                              norveginiams omarams (Nephrops norvegicus), sužvejotiems visais dugniniais tralais (OTB, OTT, PTB, TBN, TBS, TB, OT, PT, TX) vakarinėje Viduržemio jūros dalyje.
                           
                        
                     (*1)  Šiame reglamente naudojami žvejybos įrankių kodai yra nustatyti 2011 m. balandžio 8 d. Komisijos įgyvendinimo reglamento (ES) Nr. 404/2011, kuriuo nustatomos išsamios Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės (OL L 122, 2011 4 30, p. 1), XI priede. Lentelėje naudojami laivų, kurių bendrasis ilgis mažesnis nei 10 metrų, žvejybos įrankių kodai yra nustatyti FAO žvejybos įrankių klasifikavimo sistemoje.“;"
						
                  2 dalis pakeičiama taip:
                  „1 dalyje nurodytomis aplinkybėmis sužvejoti europiniai jūrų liežuviai (Solea solea), šukutės (Pecten jacobeus), venerupės (Venerupis spp.), veneros (Venus spp.) ir norveginiai omarai (Nephrops norvegicus) nedelsiant paleidžiami tame pačiame rajone, kuriame buvo sužvejoti.“;
                  3 dalis pakeičiama taip:
                  „Tiesioginių žvejybos valdymo Viduržemio jūroje interesų turinčios valstybės narės iki 2018 m. gegužės 1 d. Komisijai be 2017 m. birželio 2 ir 28 d. ir liepos 6 d. bendrose rekomendacijose numatytų duomenų pateikia papildomų žuvų išmetimo į jūrą duomenų ir kitos aktualios mokslinės informacijos, pagrindžiančios 1 dalyje nurodytos išimties taikymą. Valstybės narės pateikia duomenų, kuriais būtų papildomai pagrįstas norveginių omarų (Nephrops norvegicus) išgyvenamumas vasaros mėnesiais. Pateiktus duomenis ir informaciją ne vėliau kaip iki 2018 m. liepos mėn. įvertina Žuvininkystės mokslo, technikos ir ekonomikos komitetas (STECF).“
               
            
                  3.
               
               
                  4 straipsnio a punkto i ir ii papunkčiai pakeičiami taip:
                  
                              „i)
                           
                           
                              europinių jūrinių lydekų (Merluccius merluccius) ir paprastųjų barzdočių (Mullus spp.) – 2017 ir 2018 m. ne daugiau kaip 7 %, o 2019 m. ne daugiau kaip 6 % bendro metinio šių rūšių žuvų kiekio, sužvejoto laivų, kurie naudoja dugninius tralus, ir
                           
                        
                              ii)
                           
                           
                              europinių jūrinių lydekų (Merluccius merluccius) ir paprastųjų barzdočių (Mullus spp.) – ne daugiau kaip 1 % bendro metinio šių rūšių žuvų kiekio, sužvejoto laivų, kurie naudoja žiauninius tinklus ir sieninius tinklus;“.
                           
                        
            
                  4.
               
               
                  Priedo 1 lentelė pakeičiama šio reglamento priedo tekstu.
               
            2 straipsnis
      Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
      Jis taikomas nuo 2018 m. sausio 1 d.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2017 m. spalio 23 d.
         
            
               Komisijos vardu
            
            
               Pirmininkas
            
            Jean-Claude JUNCKER
         
      
      
         (1)  OL L 354, 2013 1 28, p. 22.
      
      
         (2)  2016 m. spalio 20 d. Komisijos deleguotasis reglamentas (ES) 2017/86, kuriuo nustatomas tam tikrai priedugnio žvejybai Viduržemio jūroje taikomas žuvų išmetimo į jūrą mažinimo planas (OL L 14, 2017 1 18, p. 4).
      
         (3)  STECF 55-ojo plenarinio posėdžio ataskaita skelbiama adresu https://stecf.jrc.ec.europa.eu/reports/plenary.
      
         PRIEDAS
         1.   Vakarinė Viduržemio jūros dalis
         
         
                     Žvejyba
                  
                  
                     Žvejybos įrankis
                  
                  
                     Įpareigojimas iškrauti laimikį
                  
               
                     Europinės jūrinės lydekos
                     (Merluccius merluccius) (1)
                     
                  
                  
                     Visi dugniniai tralai
                     (OTB, OTT, PTB, TBN, TBS, TB, OT, PT, TX)
                  
                  
                     Jei daugiau kaip 25 % bendro 2015 ir 2016 m. iš kiekvieno laivo iškrauto visų rūšių žuvų kiekio sudarė europinės jūrinės lydekos, įpareigojimas iškrauti laimikį taikomas visam europinių jūrinių lydekų laimikiui.
                  
               
                     Visos ūdos
                     (LL, LLS, LLD, LX, LTL, LHP, LHM)
                  
               
                     Visi sieniniai tinklai ir žiauniniai tinklai
                     (GNS, GN, GND, GNC, GTN, GTR, GEN)
                  
               
                     Paprastosios barzdotės (Mullus spp.)
                     FAO kodai: MUT, MUR, MUX (1)
                     
                  
                  
                     Visi dugniniai tralai
                     (OTB, OTT, PTB, TBN, TBS, TB, OT, PT, TX)
                  
                  
                     Jei daugiau kaip 25 % bendro 2015 ir 2016 m. iš kiekvieno laivo iškrauto visų rūšių žuvų kiekio sudarė paprastosios barzdotės, įpareigojimas iškrauti laimikį taikomas visam paprastųjų barzdočių laimikiui.
                  
               
                     Visos ūdos
                     (LL, LLS, LLD, LX, LTL, LHP, LHM)
                  
               
                     Visi sieniniai tinklai ir žiauniniai tinklai
                     (GNS, GN, GND, GNC, GTN, GTR, GEN)
                  
               
                     Šukutės (Pecten jacobeus), venerupės (Venerupis spp.), veneros (Venus spp.)
                  
                  
                     Visos mechanizuotos dragos
                     HMD
                  
                  
                      
                  
               
                     Norveginiai omarai (Nephrops norvegicus)
                  
                  
                     Visi dugniniai tralai
                     (OTB, OTT, PTB, TBN, TBS, TB, OT, PT, TX)
                  
                  
                     Įpareigojimas iškrauti laimikį taikomas visam norveginių omarų laimikiui.
                  
               
            (1)  Laivai, įtraukti į laivų, kuriems vykdant šią žvejybą pagal šį reglamentą taikomas įpareigojimas iškrauti laimikį, sąrašą lieka šiame sąraše, nepaisant Deleguotuoju reglamentu (ES) 2018/153 padarytų šio reglamento pakeitimų, ir jiems vykdant šią žvejybą toliau taikomas įpareigojimas iškrauti laimikį.